钦定古今图书集成/明伦汇编/官常典/第752卷 > 朱廷鄣 应昌士 王垣
## 钦定古今图书集成/明伦汇编/官常典/第752卷 > 朱廷鄣 应昌士 王垣

按《明外史忠义传》：“廷鄣，晋府宗室也。崇祯中为巩昌
府通判，署秦州事。为人廉直，政尚严。十六年冬，贼陷
秦州，拥见贼帅，使之跪，叱曰：‘我天朝宗姓，头可断，膝
不可屈’！贼欲活之，大呼曰：‘今日惟求一死’！出外危坐，
神色自若，乃见杀。巩昌属城十有七，其长吏尽节者，
廷鄣而外，止应昌士一人。昌士，仙居人，尚书大猷之”
后，由举人为安定知县。地狭民贫，无战守具。及贼迫，
与典史叶暹共城守，贼环攻旬日不能克。先任知县
王垣，四川人，以摄会宁县事为贼所执，至是贼遣之
说降，垣登城即勗以死守。贼急攻，陷之，杀垣于城上，
执昌士，毅然不屈，磔之。